નવી દિલ્હી , 16 ઓક્ટોબર : નરેન્દ્ર મોદી સરકાર 19 ઓક્ટોબર બાદ ગમે તે સમયે ડીઝલની કિંમતોમાં ઘટાડો કરી શકે છે . પ્રાપ્ત માહિતી અનુસાર આવનારા દિવસોમાં ડીજલની કિંમતોમાં રૂપિયા 3.56 પ્રતિ લીટર સુધીનો ઘટાડો થઇ શકે છે . આ ઘટાડો આંતરરાષ્ટ્રીય માર્કેટમાં કાચા તેલ એટલે કે ક્રુડ ઓઇલની કિંમતોમાં નોંધાયેલા ઘટાડાને પગલે કરવામાં આવશે . નોંધનીય છે કે ભારતમાં છેલ્લા 5 વર્ષમાં પ્રથમવાર એવું બનશે કે જ્યારે ડીઝલની કિંમતોમાં ઘટાડો કરવામાં આવશે . મહત્વની બાબત એ છે કે 16 ઓક્ટોબરથી શરૂ થયેલા પખવાડિયા દરમિયાન ડીઝલ પર સરકારી કંપનીઓને પ્રતિ લીટર રૂપિયા 3.56નો નફો થઇ રહ્યો છે . ઓક્ટોબરના પ્રથમ પખવાડિયામાં કંપનીઓને રૂપિયા 1.90નો ફાયદો કે નફો થઇ રહ્યો હતો . છેલ્લા ઘણા મહિનાઓથી દર મહિને ડીઝલની કિંમતોમાં 50 પૈસાનો વધારો કરવામાં આવી રહ્યો છે . હવે આંતરરાષ્ટ્રીય બજારોમાં ક્રુડના ભાવ ઘટતા કંપનીઓનો નફો વધ્યો છે . કંપનીઓ આજથી બમણો નફો કમાઇ રહી છે . ડીઝલના ભાવ ઘટાડા અંગે પેટ્રોલીયમ પ્રધાન ધર્મેન્દ્ર પ્રધાને જણાવ્યું છે કે મહારાષ્ટ્ર અને હરિયાણામાં વિધાનસભા ચૂંટણીઓ ચાલી રહી છે . જેના પગલે આચારસંહિતા અમલમાં છે . આ કારણે સરકાર ભાવ ઘટાડા અંગેનો કોઇ પણ નિર્ણય 19 ઓક્ટોબર બાદ જ લઇ શકશે . આ નિર્ણય જ્યારે લેવાય ત્યાં સુધી સરકારી કંપનીઓ ડબલ નફો કમાશે .